정조 6년
壬寅二月十七日辰時。上御誠正閣。大臣備局堂上引見入侍時。領議政徐命善。左議政洪樂性。右議政李福源。行知中樞府事具善復。行吏曹判書李命植。右參贊鄭尙淳。兵曹判書鄭好仁。工曹判書徐有慶。刑曹判書徐有隣。漢城府左尹李昌運。行副司直李柱國李敬懋。漢城府右尹鄭一祥。兵曹參判蔡弘履。吏曹參判金文淳。大司憲李𡊠。副校理李顯模。正言李澤徵。左承旨趙時偉。記事官李祖承。事變假注書李顯道。記注官金健修金鳳顯。以次進伏訖。命善曰。日氣不調。聖體。若何。上曰。一樣矣。命善曰。頃日湯劑進御後。痰滯之症。若何。上曰。是予宿症矣。命善曰。臣入對於久違之餘。故俄者仰瞻天顔。則玉色敷腴。臣不勝欣忭矣。寢睡之節。何如。上曰。春夜漸短。而四更後始就寢。未明前已不能睡。是可悶也。命善曰。米飮連爲進御乎。上曰。然矣。多有其效矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。上曰。卿則。何如。病果少愈乎。命善曰。臣病便是癃痼之疾。殆亦天之所廢也。殿下以愛欲生之聖心。特許長暇。又賜珍劑。臣不勝感祝之至。而第臣病決無驅策之望。惟願特垂俯諒。以卒終始之澤焉。上曰。此是素知之症也。何必過慮乎。命善曰。左右相新卜之後。進參賓對。廟謨無滯。朝野翕然。而臣亦得安意調病。極爲欣幸矣。上曰。國事果幸甚矣。命善曰。此平安監司金華鎭狀啓也。辛丑條各邑鎭軍餉及還上未捧。爲一萬九千一百七十二石。軍餉居末林土鎭別將張佑軫。居二恃寨鎭僉使太鵬翮。居三龍淵鎭別將林處森。還上居末恃寨鎭僉使太鵬翮。居二龍淵鎭別將林處森。居三柔院鎭僉使李顯忠罪狀。竝令廟堂稟處爲請矣。一道舊還。旣有全數停捧之特恩。則所當加意致力於新還。況且軍餉事體。尤爲不輕。則未捧之若是夥然。殊極駭然。依事目。軍餉居末林土鎭別將張佑軫。令該府拿問勘處。還上居末。軍餉居二恃寨鎭僉使太鵬翮。兩罪俱發。待用刑從重決杖。還上居二。軍餉居三龍淵鎭別將林處森亦兩罪俱發。從重推考。還上居三柔院鎭僉使李顯忠。勿論事。分付。何如。上曰。依爲之。出擧條命善曰。頃因泰安儒生趙壽海上疏。稅船護送便宜之道。令道臣論理啓聞後。稟處之意。覆啓行會矣。卽見洪忠監司李崇祜狀啓。則備陳人民之不可還屬。虞候之不可移住。仍以泰安郡守。兼管協守將。使之任意差役。隨時董督。爲捄弊之策。而請令廟堂指一。分付矣。安興護送。實爲泰安之一大痼弊。不可不及此裝發。劃卽變通。而人民還屬。虞候移住。誠如道臣所論。有難遽議。至若協守將云云。又有所不然者。旣曰威令不行於遙制。則協守兼銜。豈能得力。旣曰人民不可以還屬。則吏校差役。亦豈能任意乎。況今水使旣兼守城將。又使本官更兼協守將。則一小城之內。爲守將者無已太多乎。只爲稅船之護送創出不緊之官名。甚非經遠之謨。此亦不可從矣。臣意則水使雖曰體重。差遣吏校。董飭護送。恐無不可爲之義。且曰。坐在洋邊。威行海防。俯瞰來船之安危。急督一鎭之齊救。莫如水使云爾。則道臣之意。亦可以推知。自今爲始。安興護送一節。勿責泰安郡。一依僉使時例。使水使擧行。似好。下詢大臣備堂而裁處。何如。上曰。左右相及諸備堂之意。何如。樂性曰。果如領相所奏。則不費變通之勞。而穩成護送之方矣。第水使體貌。旣異於僉使。且方患泰安數遞之弊。而移之水使則水使數遞之弊比之一守令。尤有甚焉。此固不可不念處。至於虞候。曾任元山之點檢。且有所屬之慣熟。若於風和時。亦令虞候來住行營。專管護送董飭之任。如沁都之經歷。則責有所歸。而水使數遞之弊。自可無慮。本營則水使幕裨中秩高人。各別擇定。留營兼管。一依南兵使之送裨。留住於甲山行營之例。似好矣。上曰。虞候在於本營乎。命善曰。然矣。虞候若移住。則本營極爲虛疎矣。上曰。當初變通。在於何年乎。命善曰。在於己亥年矣。伊時適有江華變通之事。故同爲變通。而今反有弊矣。福源曰。稅船護送之委之水使。未可謂十分穩當。而安興之土地人民。旣屬水使。則昔之僉使之所行。今之水使。未必不可行。且協守將之創出。虞候之移住。事涉通變。勢多掣礙。至於水使。則不過卽其地。因其勢而知委擧行而已。諸說之中。差似簡便矣。善復曰。水使移住於行營。則稅船護送。依安興例擧行。事涉便當。而有所拘礙者。水閫之體貌。與守令邊將有異。數遞亦有弊於兩道。不若虞候之來住擧行矣。上曰。泰安事可悶矣。以數遞爲悶。而法不得施。則豈有如許事理乎。今以水使監護。則水使之數遞。又如泰安。則雖一年一遞。遞拿之際。其弊甚多。若稍倣江華經歷之例。以水使幕裨中一人。定爲監護。如有致敗之弊。則使之替當其罪。無所不可矣。命善曰。置中軍爲留鎭將。亦好矣。上曰。留鎭將置諸本營。則體輕矣。本營則以虞候主之。水營則以留鎭將出住。似爲好矣。而留鎭將必有不勤監護之弊矣。大凡政事皆是賞罰。雖善於奉行。而旣無其賞。不善奉行。而罰亦不重。其不着念奉行。一也。善復曰。一年擧行。無事護送。則以軍門調用。則必着念監護矣。命植曰。當初變通移住時。臣待罪藩任。與聞其議矣。水使旣兼守城將。又有守城所屬。陸軍與他水使不同。則護送漕船之責。使之主管。自無所妨。且聞漕船上來時。自水營點檢之際。或不無弊端。以致風勢之相違。潮時之不中云。今若以護送之責。一委水使。則自當隨事盡力。必有實效。若復有意外之事。則水使體重。雖難每每遞易。而捉致兵房裨將。使兵曹決棍。好矣。前日僉使護送時。未聞臭載之頻數。今何必以水使之數遞爲慮。而不使之主管乎。臣意則水使主管。爲最。宜矣。上曰。拿致刑曹。刑推治罪。則似勝於罷職之罰矣。若使軍門決棍。則京軍門。亦安可次知稅船事乎。尙淳曰。稅船之使水閫護送。雖曰拘於事面。土地人民。旣屬於水營。則便是地方官。且以數遞爲慮。而水使若着念申飭。則意外臭載之外。似無如前頻數之弊。臣意則使水使擧行。恐爲便當矣。上曰。不意臭載。則雖水使。亦無如之何矣。命善曰。此則然矣。好仁曰。土地人民。旣屬水使。則稅船之使水使護送。無所不可。至於慮其水使之數遞。別出留鎭將。使之替當其罪。事面苟艱。博詢處之。好矣。有慶曰。稅船護送事。臣無別般商量者。而第帥臣體貌旣重。又無他管下替任之人。則勢將以虞候。專當護送。至若營鎭管守。以水使偏裨中秩高人住置。一依南北兵營例爲之。恐合事。宜矣。有隣曰。稅船護送。雖曰不輕。帥臣體貌。異於僉使。管下官員。又無如沁都經歷之任。則恐難責之以此等之役。至於虞候。自是元山點檢之人。若使移住安興住管擧行。則不過仍舊貫而易處所而已。道臣雖以本營之無官守難之。而向來水使出鎭。寔出於捍衛沁都之意。則本營之視安興。已在第二等。令依南北兵營例。以偏裨中秩高人。置之本營。而枚報備局。重其事面。恐不下於虞候之留鎭矣。昌運曰。臣未諳水路形便。雖不敢臆對。帥臣專管。不無數遞之弊。虞候移住。允合穩當之策。至若本營管守。旣有南閫甲山行營之例。以偏裨鎭守。一如刑曹判書所奏。則恐似得宜矣。柱國曰。使水使點檢。似甚便好。而其間不無事面之如何。數遞亦甚可悶。本營則以偏裨中有履歷者。定送留營將虞候。護送等節。使之擧行。少無所礙矣。上曰。一營之中。旣有水使。又有虞候。則豈無稠疊之弊耶。水使所居處。亦不成樣云矣。敬懋曰。如當緩急。水使有水陸兼濟之責。而又令兼管護送之政。則非其本色。恤其數遞之弊。替治幕裨之論。亦涉苟艱。恐不如一任虞候而責效矣。上曰。卿何不詳思形便而言之耶。欲使虞候。出住行營之意耶。雖使虞候出住。住着似難矣。柱國曰。本營距海口爲三十里。非處營之所。如有軍官住接之處。則虞候亦可容住矣。一祥曰。臣則無商量之事。不敢仰達矣。弘履曰。水閫之稅船護送。旣云拘於事面。則裨將中擇差假將。使之代行。似好矣。文淳曰。稅船護送。使水使主管。則隨事盡心。自有實效。而如以體貌之有異。數遞之可悶爲慮。則試令虞候來住擧行。似合事宜。至於差出假將。替當帥臣之罪。揆以事面。極其苟且。此則恐不可爲矣。上曰。卿言果是矣。水使旣爲命吏。且是帥臣也。以其罪移於幕下。則果不成體面矣。上曰。法典曰。不用心不善護送之地方官。有罷職之文。而水使則無之矣。然黃海水使兼甕津府使。故土地人民之事。亦皆當之矣。樂性曰。雖無律文。定式擧行。則似無拘礙之端矣。命植曰。水使旣有守城將名號。則以守城將責任。任其護送。亦宜矣。樂性曰。以水使檢飭。監護中軍。則啓下亦無不可矣。命植曰。啓下中軍。無異於虞候矣。上曰。諸備堂旣皆陳之。果何以爲之耶。命善曰。試令水使數年護送。若又生弊。則雖復更變。任之虞候。亦無不可矣。上曰。逐年變更。亦難矣。樂性曰。變更之初。已擬其有弊。則復變者。亦屬可悶矣。命善曰。此異於變改金石之典矣。命善曰。不煩更張。最甚便宜。都不如屬之水使矣。上曰。依爲之。出擧條上曰。此眞所謂兵難遙度。而僉議多欲以水使護送。故予姑從衆而許之。然非久必復生弊。是可悶也。命善曰。此非十分穩便之事。無他好道理。故出於下策矣。命善曰。聞禮曹參議柳義養之言。則謄錄校正。事役浩繁。以一郞廳。有難完訖於時月之內。今若加差數人。合力爲之。則庶可以速成。而不必盡差禮郞。只當以軍銜仕進云。如此則事甚便宜。自本曹擇其可合人。草記差下。使之着實擧行。何如。上曰。依爲之。出擧條命善曰。年八十曾經承旨參議人。每於歲首加資事。載在法典矣。前知事申絅年踰九十。前參判金用謙年踰八十。而該曹疎漏。尙未擧行云。其在尊年之義。宜有增秩之典。故敢達矣。上曰。依爲之。其時堂上。推考。可也。出擧條命善曰。以摠戎廳逋欠事。被罪將臣。皆已收敍。則伊時管城將。不可罪同而罰異。宜有一體蕩滌之道。故敢達矣。上曰。續大典未捧條。有南北漢帥臣罷職經歷拿處之文。以此傍照。則摠帥雖曰爲法受罪。管城將之永勿敍用。似不爲過矣。左右相之意。何如。樂性曰。當初勘罪。旣有差等將臣敍用時。又有無法之法之敎。則恐不必以罪同罰異論。惟在處分之如何。福源曰。摠戎使與管城將。事體本自不同。處分亦旣有間。恐不可以罪同罰異論矣。上曰。以此以彼。管城將三字。法典旣無昭載之文。屬之申令之前。今番則蕩滌。今後講定劃一之制。俾無眩於擧行之弊。可也。出擧條上曰。自備局分排某條某樣穀數。知委擧行。可也。上曰。北漢事。摠使在京。亦何能照檢管束耶。一任管城將。似爲得宜矣。命善曰。摠戎使方以管城將變通事。將欲仰達云矣。命善曰。左相新卜後。方有事於家中云。使之先退。好矣。上曰。何事也。命善曰。今日將爲祠版改題云矣。上曰。右相。何以爲之耶。福源曰。臣於再昨。已爲改題矣。上曰。然則左相先退。可也。善復曰。武藝別監。以禁中親兵。事體至重。常時節制約束。尤爲自別。罪人金鼎煥之事。萬萬驚駭。特下處分。故昨日草記中。不敢仰請加罪。而遠配之命太輕。海島充軍。則宜有懲創之道。惶恐敢達。上曰。依爲之。明日習陣時。大會三軍及同班諸人。回示後發配。可也。出擧條上曰。罪人待明日發配事。刑判出去分付。還爲入來。可也。有隣承命出分付。還入進伏。善復曰。厥漢之兄。不能禁止。自臣營推治之亦。宜矣。上曰。唯。上曰。其同情人。亦爲査覈嚴治之。可也。善復曰。同情人則無之云矣。上曰。聞渠情理則果切悶云。而其不告官擅行之罪。不可不重治矣。命植曰。再昨日以達城府院君奉祀孫初仕調用事。命下。而當爲初仕之人。卽其長孫。非奉祀孫也。何以爲之乎。上曰。長孫卽奉祀孫也。以徐日輔之子調用。可也。上曰。適當今年。又値再昨。自不禁愴慕之心。而有是命矣。有隣曰。摠戎廳逋欠逃躱罪人。倂於本律。加一等勘處事。命下矣。管城所前庫子李命厚。日前自該廳捉來。今方嚴囚。而所逋爲四十三石零。本律卽是杖一百流三千里。若於此加等。則罪至一律。一律不可輕議。第考續大典倉庫條。典守穀物虧欠者。庫子。米七十石以上。絶島爲奴。四十石以上。杖一百流三千里。以石數分等矣。李命厚依此旁照。比律加等。以絶島爲奴施行。何如。上曰。依爲之。出擧條有隣曰。臣以太常事。有所仰達矣。昨年冬本寺判官孫碩周輪對入侍時。以東西籍田趁今春改量事。仰達蒙允矣。開春後所當卽爲擧行。而向來則雨雪頻仍。目下則耕作方張。姑俟秋後之收穫。更察年事之豐歉。觀勢擧行。何如。上曰。依爲之。出擧條昌運曰。臣以本廳事。有所仰達者矣。上曰。後日次對。更爲講磨以奏。可也。上曰。日氣甚不調。雨雪頻仍。兼之以風寒。可悶矣。命善曰。日候如是。故春耕不得爲之。誠甚切悶矣。上曰。南山松木。一處則盡爲折傷云。折傷之數。凡爲幾株耶。敬懋曰。皆是雪壓。而多至千餘株云矣。上曰。有合抱之木乎。敬懋曰。合抱則無之矣。命善曰。以輕價發賣於募入處。宜矣。上曰。好矣。敬懋曰。自臣營斫給。然後可無濫斫之弊矣。上曰。然矣。上曰。臺臣進前奏事。可也。澤徵進前所懷曰。臣之日昨筵奏。方愧巽軟。而殿下屢下嘉奬之敎。私心惶感。忽不知臣身死所。臣雖衰老疲殘。而至於爲國懲討之論。老而不衰。有若鷹鸇之逐鳥雀。臣之根於秉彝者。本自如此。大體我國之悠悠萬事。莫先於殄滅亂逆。夬復君父之讎。餘外官師相規。雖是臺臣之責。而比之討逆。都不過細瑣等閑。捨此而規規於事爲之末。眞所謂先狐狸而後豺狼。不如是則臣節掃地。何所藉手而自立於殿下之庭哉。殿下承祖宗艱大之投。守祖宗金石之典。實有光於繼述之聖孝。顧何可私意低仰。受萬世譏議之來乎。更加廓揮乾斷。是臣所望於殿下者也。雖以近日事言之。臣於在鄕時。得見朝紙。則前右相筵白討逆之言。罔非人臣萬戮猶輕之負犯。而旋又急上一箚。漫漶呑吐。以致前後矛盾。義理顚倒。此果體國大臣發憤討罪之體乎。謂畏其凶焰毒螫。則太近慌怯。謂鎭其世道朝象。則尤不成說。顯有前却之意。實壞大臣之體。臣心之咄咄慨然。歷日冞甚。太臣嵬然。身居於具瞻之地。董率百僚。主管三事。一語一默。宜爲一世之矜式。而今其專沒着落。反不如一庶僚之秉執乎。至若諸臣所論之本事。臣新從下土來。未能詳知殿下懇惻之敎。有足以感泣臣隣。臣不敢强其不知。遽爾論斷。而區區所深惜者。判府事擧措之乖當。國體之壞了。判若兩截人故也。一臺臣之不敢擬律。大臣自是典例。臣不得率爾請罪。而事在目下。誠不忍泯默。臣之苦心血誠。欲望殿下之體諒而已。上曰。上款事。日前批旨。已悉予意。而至於下款大臣事。向日朝參時。以沒摸捉之說。輕先發說。予亦以爲太欠詳審。而爾之所懷。下語極甚乖當。非不欲明示好惡。爾旣曰。本事則不欲提說云爾。則然而處分有欠尊臺閣之意。姑此泯默矣。上曰。臺臣何爲而更提此事也。予於臺臣。不識何狀。而頃日登筵時。擧措極爲可嘉。故予果稱歎矣。今日之擧。甚不緊矣。然本事之不言。萬萬爲幸矣。澤徵啓曰。臣誠意淺薄。志氣摧頹。淸朝耳目之寄。自知不稱而數遭登筵。昵近耿光者。專以誅討亂逆之義。耿耿在心。按住不得。而前右相之初旣討逆。旋卽前却者。不成義理。實有乖於大臣體國之道。故事在目下。不得不有所攙論矣。及承聖批。乃以爾言萬萬乖當爲敎。臣誠愕然失圖。繼之以訝歎也。夫惡逆二字。何等罪名。如其不明。則不可輕加於人。如其明白。則固當沬血飮泣。必期於懲討乃已者。自是人臣當然之道理。顧安有乍吐反呑。旣發旋縮之討逆義理乎。身居大臣。尤異庶僚。臣之區區所深慨者。此等國體。而只緣臣言輕而不能見重。誠淺而不能有孚。未承開納之音。反下誨責之敎。臣誠懼然慙悚。無面可顯。何可晏然於臺次乎。請命遞斥臣職。上曰。爾旣不言本事。但言事面之如何。勿辭。亦勿退待。上謂命善曰。此臺臣。卿曾見之乎。命善曰。臣熟知之矣。居在原州。而素稱其難矣。上曰。前右相事。果前後矛盾矣。若以塗聽道說。屬之可言不可言之間。則大臣豈可輕易登奏乎。旣無摸捉。而發言不愼。使重臣長在不生不滅之中。予雖面對。前右相亦當言其不善爲之矣。此非平日所期望於此大臣者也。常參日。予以卿當爲法受過爲敎矣。大臣雖尊重。若係爲法受過之事。則亦欲使之一伸廉隅耳。命善曰。前右相所奏首尾。果如何矣。澤徵所懷曰。德相所爲。事事凶慘。江陵儒生沈尙顯者。卽故判書沈彦光之子孫。而卵育其家。視作奇貨。摸給先正臣宋時烈影幀。奉往蔚珍。利歸尙顯。且於尙顯之家。以其先祖彦光之祠堂。忽稱河南書院。而新畫兩程夫子。主壁出掛。仍又私造兩程夫子位版。奉安於其前。又以先正位版及其祖彦光之位版。列置左右。分作東西配位。此皆尙顯之往議德相。有此擧措。而德相之力主其論。必欲創院乃已者。以其有先正記文故也。刊行文集中。初無此等文字。而只以德相之言。立爲證左。以致士論大起。互相爭辨。或抱疏叫閽。而終未入徹。或呈籲太學而不見採施。此莫非德相之伊時氣勢。有足以庇護門客。排斥士論之致。尙顯亦知創院之計。終難成就。又以朱夫子影幀。陪去同奉。以爲藉重脅持之計。而德相遠竄之後。渠亦無可奈何。至今仍置。儼成海隅俎豆之所。一路章甫。莫不聞風憤惋。今去彦光。已爲一百九十年。而先正記文。乃是彦光子孫之追後受置者。則亦安知後世粧撰之言。果不厚欺先正乎。情雖絶悖。而事面則甚重。臣謂儒臣道臣間。特命按査其畫像眞贗後。裁處畫版洗埋移奉之節。以幸斯文。明正尙顯前後悖亂之罪。俾絶爭端。宜矣。上曰。令該曹行査本道。從長稟處。可也。澤徵所懷曰。各道都事之職。例稱亞使外臺。入而操考績之筆。出而主掌試之權。尋常行會之關。亦必列書都事。且令主管於年分覆審。責任不輕。風力可觀矣。一自令道臣兼察災傷之後。都事則便作冗官。不但徒有虛名。專無實責。殿最則或參或否。臨科則替代自落。一番辭陛。便成永歸田里之行。惟彼積年勤仕者。情甚可矜。有足傷和。雖或間間到任。而專沒職業。空往空來。徒貽廚傳之弊。道臣之視同閏位。邑宰之看作苦客。此其必然之勢也。近聞各道。初無治送新延之事。欲赴任所則坐乏夫馬。欲留京邸則無所聊賴。甚至於身帶職名。而徒步還鄕者有之。如許愁痛景色。亦豈非堂堂朝廷之羞乎。道路相傳。有駭聽聞。臣謂下詢於廟堂銓曹。特命從長變通。宜矣。上曰。所奏好矣。令廟堂從長稟處。可也。上曰。賓對以齋戒退定。而誤以進定書出。以退定改書出。可也。命退。諸臣以次退出。